ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1847/98

υποβολή: Xaver Mayer (PPE) προς την Επιτροπή

(5 Iουνίου 1998)

Θέμα: Προκήρυξη της 23ης Φεβρουαρίου 1998 για την υποβολή προσφορών σχετικά με την προμήθεια βοοειδών αναπαραγωγής στην Βοσνία-Ερζεγοβίνη - Φάκελος IA:D-1:Hdl D (98)

1. Σύμφωνα με τους κτηνιατρικούς όρους της αναφερομένης στο θέμα προκήρυξης, τα επιλεγόμενα για την Βοσνία-Ερζεγοβίνη ζώα πρέπει να εξετάζονται 60 ημέρες πριν από την φόρτωση για φυματίωση και 30 ημέρες πριν από την φόρτωση για άλλες ασθένειες. Γνωρίζει η Επιτροπή ότι, κατά την διαδικασία επιλογής των ζώων, οι κτηνιατρικές εξετάσεις δεν περιλαμβάνουν εξέταση για φυματίωση και δεν προβλέπεται πλέον αιματολογική εξέταση 30 ημέρες πριν από την φόρτωση;

2. Οι τεχνικοί όροι της προκήρυξης απαιτούν να ελέγχονται οι απόγονοι των αρσενικών ζώων, καθώς και να αποδεικνύεται ότι οι αγελάδες παράγουν 4.800 χλγ. και 5.300 χλγ. γάλα κατά την πρώτη και την δεύτερη περίοδο αρμέγματος αντίστοιχα. Γνωρίζει η Επιτροπή ότι κατά την επιλογή των ζώων η απαίτηση αυτή δεν εφαρμόζεται ή εφαρμόζεται χαλαρά με αποτέλεσμα να επιλέγονται ζώα με παραγωγή γάλακτος μίας περιόδου αρμέγματος 4.200 χλγ. και, στην περίπτωση περαιτέρω περιόδων αρμέγματος, να απαιτούνται 4.500 χλγ. γάλα για την δεύτερη και 4.700 χλγ. για την τρίτη περίοδο αρμέγματος;

3. Εκτός από τις αιματολογικές εξετάσεις, οι κτηνιατρικοί όροι προβλέπουν ότι τουλάχιστον 40 ζώα πρέπει να ελέγχονται επιτόπου από την επιτροπή επιλογής σε ειδικούς χώρους συγκέντρωσης. Τούτο σημαίνει ότι οι εξαγωγείς πρέπει να κρατούν τα ζώα σε ειδικούς χώρους συγκέντρωσης τουλάχιστον 60 ημέρες πέραν του κανονικού, πράγμα το οποίο είναι εξαιρετικά δαπανηρό. Πιστεύει η Επιτροπή ότι αυτό το μέτρο είναι απαραίτητο για την διενέργεια κτηνιατρικών ελέγχων;

4. Στην προκήρυξη αναφέρεται η ράτσα "Red and White Dual Purpose". Γνωρίζει η Επιτροπή ότι οι κτηνοτρόφοι στη Βοσνία- Ερζεγοβίνη αγοράζουν κατά προτίμηση στικτές ράτσες, για τις οποίες όμως ακριβώς η προκήρυξη περιέχει μειονεκτικούς όρους;

Απάντηση του κ.Van den Broek εξ ονόματος της Επιτροπής

(15 Ιουνίου 1998)

Οι έρευνες τις οποίες διεξάγει η Επιτροπή για να απαντήσει στις ερωτήσεις του Αξιότιμου Μέλους του Κοινοβουλίου έδειξαν το εύρος και τον εξαιρετικά πολύπλοκο χαρακτήρα του θέματος, πράγμα που καθιστά απαραίτητη περαιτέρω διερεύνηση στην οποία εμπλέκονται αρκετές υπηρεσίες της. Η Επιτροπή δε θα παραλείψει να γνωστοποιήσει στο Αξιότιμο Μέλος του Κοινοβουλίου το αποτέλεσμα των ερευνών αυτών όταν θα έχουν ολοκληρωθεί.
ΓΡΑΠΤΗ ΕΡΩΤΗΣΗ P-2586/98

υποβολή: Riccardo Garosci (PPE) προς την Επιτροπή

(29 Ιουλίου 1998)

Θέμα: Δολοφονία Lehrer: Η αδυναμία έκδοσης εγκληματιών μεταξύ της Σρι-Λάνκα της Ιταλίας εμποδίζει την απονομή δικαιοσύνης

Η ιταλίδα Erika Lehrer Grego δολοφονήθηκε στις 21 Μαρτίου 1998 στην Ιταλία από πολίτη της Σρι-Λάνκα. Ο δολοφόνος, Pereira Nishantha Sudath, ανεχώρησε πάραυτα από την Ιταλία και κατέφυγε στην χώρα καταγωγής του, αφού προηγουμένως ανεγνώρισε την πράξη του.

Η ιταλική δικαιοσύνη, ελλείψει διμερών συμφωνιών για την έκδοση εγκληματιών με τη Σρι-Λάνκα, αδυνατεί να ζητήσει την έκδοση του δολοφόνου, ο οποίος σήμερα ζει και εργάζεται ανενόχλητος στη χώρα του.

Η έλειψη αυτή διπλωματικών οργάνων δημιουργεί μιά σοβαρή κατάσταση αδικίας.

Ανακύπτει εκ νέου η ανάγκη κοινής διπλωματικής αντιπροσωπίας για την προστασία των συμφερόντων των πολιτών της Ευρωπαϊκής Κοινότητας (όπως ήδη ανέφερε το Κοινοβούλιο στην έκθεσή του A4-0193/97).

Ερωτάται η Επιτροπή ποιά πρόοδος σημειώθηκε στο θέμα της κοινής διπλωματικής εκπροσώπησης; Ζητείται επίσης από την Επιτροπή να ασκήσει, μέσω της δικής της αντιπροσωπίας στη Σρι-Λάνκα, όλες τις απαιτούμενες από την περίπτωση πιέσεις, ώστε η υπόθεση αυτή της ομολογημένης ανθρωποκτονίας να λάβει την δίκαιη έκβαση που επιβάλλεται.

Απάντηση του κ. van den Broek εξ ονόματος της Επιτροπής

(4 Σεπτεμβρίου 1998)

Το αντικείμενο της ερώτησης δεν είναι της αρμοδιότητας της Επιτροπής (η οποία δυστυχώς δε διαθέτει τη ζητούμενη πληροφορία).
ΓΡΑΠΤΗ ΕΡΩΤΗΣΗ E-2242/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: Ανθρώπινα δικαιώματα στη Γουατεμάλα

Η δολοφονία, τον Απρίλιο του 1998, του Πανιερωτάτου Juan Gerardi, επικουρικού Επισκόπου της Γουατεμάλας και συντονιστού του Επισκοπικού Γραφείου των Ανθρωπίνων Δικαιωμάτων, έλαβε χώρα δύο ημέρες μετά τη δημοσίευση του Nunca Jamas, ρεπορτάζ στο οποίο ο στρατός εκατηγορείτο για το 80 % των θηριωδιών κατά τον εμφύλιο πόλεμο της Γουατεμάλας.

Επισημαίνοντας το γεγονός αυτό, και έχοντας υπόψη τη δέσμευση της Ευρωπαϊκής Ένωσης όσον αφορά την προστασία των ανθρωπίνων δικαιωμάτων, έχει η Επιτροπή λάβει μέτρα για να παρακολουθήσει τις έρευνες σχετικά με το θάνατο του Πανιερωτάτου Gerardi;

Ποια επιρροή ασκεί η Επιτροπή προκειμένου να εξασφαλίσει ότι στη Γουατεμάλα τηρούνται οι ειρηνευτικές συμφωνίες;

Απάντηση του κ. Marín εξ ονόματος της Επιτροπής

(8 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2191/98 του κ Ford(1).

(1) ΕΕ C 13 της 18.1.1999.
ΓΡΑΠΤΗ ΕΡΩΤΗΣΗ E-1118/98

υποβολή: Nikitas Kaklamanis (UPE) προς την Επιτροπή

(8 Απριλίου 1998)

Θέμα: Θανάσιμος κίνδυνος από φύκια στη Μεσόγειο

Η Επίτροπος κ. BJERREGAARD μου απάντησε ευγενώς στις 30/10/97 στην Ερώτησή μου Ε-2987/97 αναφορικά με το φύκι "ΚΑΟΥΛΕΡΠΑ ΤΑΞΙΦΟΛΙΑ", παραπέμποντάς με στις έρευνες που ο Επιστημονικός Όμιλος POSIDONIE της Μασσαλίας έχει κάνει πάνω στο θέμα.

Πρόσφατα, (18-20 Μαρτίου 1998), διοργανώθηκε συνάντηση επιστημόνων στο Ηράκλειο της Κρήτης προκειμένου να μελετηθούν οι τρόποι αναχαίτισης της ανάπτυξης των δύο ειδών φυκιού (της "Ταξιφόλια" και της "Ρακεμόζα" της οικογένειας "Καουλέρπα"), που απειλούν με ολική καταστροφή τη θάλασσα της Μεσογείου, και φυσικά και τις ελληνικές θάλασσες. Αξίζει να σημειωθεί ότι τα παραπάνω φύκια που αναπτύσσονται στην Κρήτη, το Αιγαίο και τον Παγασητικό Κόλπο, είναι τοξικά και απειλούν με εξαφάνιση ψάρια και φυτά.

Θα παρακαλούσα να πληροφορηθώ το πως σκοπεύει να αντιδράσει η Ευρωπαϊκή Επιτροπή και να ανακόψει την πραγματικά έκρυθμη κατάσταση που δημιουργείται στις θάλασσες της Ελλάδας αλλά και ολόκληρης της Μεσογείου, σε μια στιγμή μάλιστα που η τουριστική περίοδος αναμένεται να αρχίσει σύντομα, και οι συνέπειες μιας οικολογικής καταστροφής θα έχουν αντίκτυπο για τους χαμηλού εισοδήματος πολίτες της ΕΕ που απασχολούνται στον τουριστικό τομέα.

Απάντηση της κας Bjerregaard εξ ονόματος της Επιτροπής

(12 Ιουνίου 1998)

Η έρευνα σχετικά με την caulerpa, η οποία έχει μεγάλη σημασία, μέχρι στιγμής δε κυρίως για την Δυτική Μεσόγειο, διεξήχθη επί σειράν ετών στο πλαίσιο του σχεδίου δράσης για τη Μεσόγειο (ΜΑΡ). Η Επιτροπή, όντας αντισυμβαλλόμενο μέρος στη Σύμβαση της Βαρκελώνης και στα επισυναπτόμενα πρωτόκολλα, διεξάγει και ενθαρρύνει την σχετική με τα ως άνω έρευνα στο πλαίσιο του ΜΑΡ ή από εργαστήρια θαλάσσιων ερευνών από τις χώρες που είναι κυρίως αντιμέτωπες με το πρόβλημα.

Οι επιστήμονες του Εθνικού Κέντρου Θαλάσσιων Έρευνών (ΙΧΘΥ) στην Ελλάδα ανακοίνωσαν προσφάτως ότι η caulerpa taxifolia δεν απαντάται στα ελληνικά ύδατα και ότι τα είδη caulerpa που απαντώνται στην περιοχή δεν είναι τοξικά. Η έκθεση και οι εισηγήσεις της επιστημονικής συνάντησης που οργάνωσε το ΜΑΡ και το Πρόγραμμα των Ηνωμένων Εθνών για το Περιβάλλον (UNEP) στην Κρήτη, στο διάστημα 18-20 Μαρτίου 1998, προβαίνουν σε σαφή διάκριση μεταξύ των ειδών caulerpa taxifolia και caulerpa racemosa.

Η τυχόν λήψη διαφορετικών μέτρων αποτελεί αρμοδιότητα των κρατών μελών. Η Επιτροπή δύναται να χρηματοδοτήσει έργα που υποβάλλονται από τα ενδιαφερόμενα κράτη μέλη, βάσει των υφιστάμενων κανονισμών και προγραμμάτων.
ΓΡΑΠΤΗ ΕΡΩΤΗΣΗ E-2179/98

υποβολή: Marie-Noëlle Lienemann (PSE) προς την Επιτροπή

(10 Ιουλίου 1998)

Θέμα: Πρόσβαση στις παραλίες για άτομα με μειωμένη κινητικότητα

Η παραλία είναι ο κατ' εξοχήν και μοναδικός τόπος συναναστροφής των ανθρώπων που καταργεί όλους τους φραγμούς, δεδομένου ότι συναντώνται εκεί άνθρωποι κάθε ηλικίας, κάθε κοινωνικής κατηγορίας, κάθε εθνικότητας, κάθε φυλής. Εντούτοις, σήμερα οι μόνοι που αποκλείονται είναι τα άτομα με μειωμένη κινητικότητα.

Ποια μέτρα προτίθεται η Επιτροπή να λάβει για να διορθωθεί η άδικη αυτή κατάσταση;

Δεν θα πρέπει η Επιτροπή να μελετήσει τη δυνατότητα δημιουργίας "ευρωπαϊκού σήματος" που να προωθεί την πρόσβαση των ατόμων με μειωμένη κινητικότητα στις παραλίες: δηλ. των ηλικιωμένων ατόμων, των ατόμων με ειδικές ανάγκες κλπ.;
ΓΡΑΠΤΗ ΕΡΩΤΗΣΗ E-1898/98

υποβολή: Bill Miller (PSE) προς την Επιτροπή

(16 Ιουνίου 1998)

Θέμα: Εναρμόνιση έμμεσης φορολογίας

Θεωρεί ο Επίτροπος Monti ότι θα έπρεπε να συνεχιστεί η περαιτέρω εναρμόνιση της έμμεσης φορολογίας και συγκεκριμένα των ειδικών φόρων κατανάλωσης στην ΕΕ;

Έχοντας υπόψη την απάντησή του στην ερώτηση Ε-0037/98(1) καθώς και τα σχόλια που διατύπωσε πρόσφατα στην Επιτροπή Οικονομικής, Νομισματικής και Βιομηχανικής Πολιτικής του Ευρωπαϊκού Κοινοβουλίου, πότε αναμένεται να υποβληθεί χωριστή έκθεση για τον τομέα των οινοπνευματωδών ποτών, αφού η τελευταία προθεσμία που ανακοινώθηκε ήταν ο Μάρτιος 1998;

Εάν τούτο δεν είναι δυνατόν, μπορεί ο Επίτροπος να επιβεβαιώσει ότι είναι σκόπιμο να συντονιστούν οι πολιτικές των κρατών μελών σχετικά με τον ειδικό φόρο κατανάλωσης ούτως ώστε να σταθεροποιηθούν οι διαφορές σε επίπεδο φόρων και με τον τρόπο αυτό να μειωθούν στο ελάχιστο οι στρεβλώσεις των εμπορικών συναλλαγών μεταξύ ομόρων κρατών μελών;

Απάντηση του κ. Monti εξ ονόματος της Επιτροπής

(28 Ιουλίου 1998)

Το άρθρο 99 της συνθήκης ΕΚ προβλέπει σύστημα έμμεσης φορολογίας το οποίο να εξασφαλίζει την εγκαθίδρυση και την ορθή λειτουργία της εσωτερικής αγοράς. Η έλλειψη εναρμόνισης που παρατηρείται σήμερα στον τομέα των ειδικών φόρων κατανάλωσης προκαλεί, κυρίως, στρεβλώσεις στον ανταγωνισμό και εκτροπές του εμπορίου και των φορολογικών εσόδων προς χώρες με χαμηλότερη φορολογία. Υπό αυτές τις συνθήκες, η διαφυγή φόρων είναι αναπόφευκτη, και, σύμφωνα με κάποιες ενδείξεις, έχουν ήδη αρχίσει να παρατηρούνται σχετικά φαινόμενα, παρά το γεγονός ότι έχουν χορηγηθεί εξαιρέσεις στα κράτη μέλη με την επαχθέστερη φορολογία, οι οποίες τους επιτρέπουν να διατηρούν αυστηρούς περιορισμούς στις απαλλαγές που έχουν δοθεί στους ενδοκοινοτικούς ταξιδιώτες. Ως εκ τούτου, είναι απαραίτητο να συνεχιστεί η εναρμόνιση, ιδίως στον τομέα των ειδικών φόρων κατανάλωσης.

Στην απάντηση που δόθηκε στη γραπτή ερώτηση Ε-37/98 του Αξιότιμου Μέλους του Κοινοβουλίου, η Επιτροπή τόνιζε ότι η έκθεση για τα προϊόντα καπνού θα δημοσιευόταν τον Μάρτιο του 1998. Πράγματι, δημοσιεύτηκε στις 15 Μαΐου 1998(2). Η Επιτροπή εξηγούσε στην απάντησή της ότι η έκθεση για τα αλκοολούχα ποτά θα συντασσόταν το συντομότερο δυνατόν. Οι λόγοι της καθυστέρησης διευκρινίστηκαν στην απάντηση που δόθηκε στην εν λόγω ερώτηση και ενημερώθηκαν στην απάντηση που δόθηκε στην προφορική ερώτηση Η-557/98, την οποία υπέβαλε η κα. McIntosh κατά τη διάρκεια των ερωτήσεων στη σύνοδο του Κοινοβουλίου, τον Ιούνιο 1998(3), στην οποία καλείται να ανατρέξει το Αξιότιμο Μέλος του Κοινοβουλίου.

Η Επιτροπή συμφωνεί ότι πρέπει να μειωθούν οι αποκλίσεις των συντελεστών των ειδικών φόρων κατανάλωσης μεταξύ γειτονικών κρατών μελών. Με τις εν λόγω προτάσεις εναρμόνισης η Επιτροπή επιδιώκει ακριβώς την επίτευξη του στόχου αυτού.

(1) ΕΕ C 196 της 22.6.1998, σελ. 110.

(2) COM(98)320 τελικό.

(3) Συζητήσεις του Ευρωπαϊκού Κοινοβουλίου (Ιούνιο 1998).
ΓΡΑΠΤΗ ΕΡΩΤΗΣΗ E-1272/98

υποβολή: Freddy Blak (PSE) προς την Επιτροπή

(29 Απριλίου 1998)

Θέμα: Δοκιμασίες για την πρόσληψη υπαλλήλων

Οι ευρωπαϊκές επιχειρήσεις χρησιμοποιούν ολοένα και περισσότερο δοκιμασίες για την πρόσληψη υπαλλήλων. Πρόκειται για ψυχολογικές και αστρολογικές δοκιμασίες και για τεστ DNA. Ο βαθμός προστασίας των εργαζομένων στο συγκεκριμένο τομέα ποικίλλει ανάλογα με το κράτος μέλος. Η ύπαρξη μεγάλου αριθμού πολυεθνικών επιχειρήσεων στην Ευρώπη καθιστά επιτακτική την ανάγκη να αναληφθεί κοινοτική πρωτοβουλία.

1. Η Επιτροπή ολοκλήρωσε πρόσφατα μια μελέτη σχετικά με τη ρύθμιση της προστασίας δεδομένων και των δοκιμασιών πρόσληψης στα κράτη μέλη. Ποια είναι τα πορίσματα της μελέτης αυτής;

2. Ποια συνέχεια προτίθεται να δώσει η Επιτροπή στην εν λόγω μελέτη;

3. Θεωρεί η Επιτροπή ότι είναι αναγκαία η εκπόνηση δεσμευτικής νομοθεσίας στο συγκεκριμένο τομέα;

Απάντηση του κ. Flynn εξ ονόματος της Επιτροπής

(3 Ιουλίου 1998)

Η Επιτροπή έχει υπόψη τη χρήση εργασιακών τεστ για υπαλλήλους στο χώρο εργασίας. Αυτό θα μπορούσε να συνεπάγεται αποκάλυψη προσωπικών στοιχείων με μακροπρόθεσμες επιπτώσεις στο μέλλον του εργαζομένου.

Η Επιτροπή αναλύει τώρα, στο πλαίσιο της προστασίας των στοιχείων για την ιδιωτική ζωή των εργαζομένων, τη νομοθεσία των κρατών μελών σχετικά με το θέμα αυτό. Βάσει της ανάλυσης αυτής η Επιτροπή θα αποφασίσει σχετικά με τον κατάλληλο τρόπο δράσης στον τομέα της προστασίας προσωπικών στοιχείων για τους εργαζομένους.
ΓΡΑΠΤΗ ΕΡΩΤΗΣΗ E-2329/98

υποβολή: Nikitas Kaklamanis (UPE) προς την Επιτροπή

(22 Ιουλίου 1998)

Θέμα: Δίκτυο "Echelon"

Σε έγγραφο του Ευρωπαϊκού Κοινοβολίου (που εξέδωσε η STOA) αναφέρεται ότι έχει αναπτυχθεί ένα τηλεματικό δίκτυο βιομηχανικής κατασκοπείας με το όνομα "ECHELON" στο οποίο μετέχουν χώρες που κατ' εξοχήν ανταγωνίζονται εμπορικά την ΕΕ (ΗΠΑ, Καναδάς κλπ.), αλλά και η Μ. Βρετανία. Στο έγγραφο αυτό αναφέρεται ότι το εν λόγω δίκτυο δεν περιορίζεται μόνο στην παρακολούθηση επιχειρήσεων, αλλά έχει επεκτείνει τις "ευγενείς" δραστηριότητές του και στην παρακολούθηση κυβερνήσεων και κάθε είδους οργανώσεων.

Το όλο θέμα είναι εξαιρετικά σοβαρό, και δημιουργεί εύλογα ερωτηματικά σχετικά με τη δυνατότητα παρακολούθησης και πολιτών της ΕΕ, και της συνακόλουθης παραβίασης της ιδιωτικής ζωής τους.

Θα παρακαλούσα να πληροφορηθώ από την Ευρωπαϊκή Επιτροπή να τοποθετηθεί σχετικά με το τεράστιο θέμα της κατασκοπείας μέσω του παραάνω δικτύου, πράξη που νοθεύει τον ελεύθερο ανταγωνισμό, δημιουργεί κινδύνους για την ιδιωτική ζωή των πολιτών, ενώ αποτελεί και πρόκληση εκ μέρους της Μ. Βρετανίας, αφού η συμμετοχή της σε ένα τέτοιο δίκτυο που κατασκοπεύει άλλες χώρες της Ένωσης πλήττει κάθε έννοια αλληλεγγύης μεταξύ των κρατών μελών της.

Απάντηση του κ. Bangemann εξ ονόματος της Επιτροπής

(25 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1776/98 του κ. Manisco(1).

(1) βλέπε σελίδα 90.
ΓΡΑΠΤΗ ΕΡΩΤΗΣΗ E-2380/98

υποβολή: Ernesto Caccavale (UPE) προς την Επιτροπή

(27 Ιουλίου 1998)

Θέμα: Σοβαρότατες παρατυπίες λόγω αυθαίρετης παράτασης της διάρκειας προκαταρκτικής εξέτασης

Κατά την προκαταρκτική εξέταση στα πλαίσια δικαστικής διαδικασίας που διενεργήθηκε από την Εισαγγελία του Αβελίνο (Ιταλία), όσον αφορά τη διαπίστωση των συνθηκών του θανάτου της κυρίας Ενρίκα Ρομάνο, σημειώθηκαν σοβαρές παρατυπίες ως προς τον υπολογισμό της διάρκειας προκαταρκτικής εξέτασης από την Εισαγγελία. Οι εν λόγω παραβιάσεις σημειώθηκαν με την επανειλημμένη αίτηση αρχειοθέτησης της υποθέσεως (μέχρι του αριθμού 71 του παραρτήματος), η οποία είχε ως συνέπεια τη συντόμευση του χρόνου που θα μπορούσε να χρησιμοποιηθεί επωφελώς για τη διεξαγωγή περαιτέρω ερευνών.

Συνεπώς, η άσκηση της διακριτικής αυτής εξουσίας προκάλεσε στα θιγόμενα πρόσωπα άδικη και απαράδεκτη ζημία. Πράγματι, η υπερβολική διάρκεια της διαδικασίας ζημίωσε το θεμελιώδες δικαίωμά τους να υπερασπισθούν τον εαυτό τους, δικαίωμα που αναγνωρίζεται από τις διεθνείς συνθήκες, από τα συντάγματα και τη συνταγματική νομολογία όλων των κρατών μελών.

Αυτό, εξ άλλου, πρέπει να θεωρηθεί ως σαφής παραβίαση του άρθρου 6 της Ευρωπαϊκής Σύμβασης των Ανθρωπίνων Δικαιωμάτων, στην οποία προβλέπεται ότι οι δικαστικές διαδικασίες πρέπει να διεξάγονται "εντός ευλόγου χρονικού διαστήματος". Πράγματι, οι προθεσμίες που προβλέπονται για την άσκηση του δικαιώματος της υπεράσπισης, δεν πρέπει να μετατρέπονται σε απαγόρευση ή παρεμπόδιση της ουσιαστικής προστασίας των θιγέντων.

Ερωτάται, συνεπώς, η Επιτροπή:

1. με ποιό τρόπο σκοπεύει να ενεργήσει για τη διαπίστωση των ανωτέρω παραβιάσεων του δικαιώματος διεξαγωγής της δίκης σε "εύλογο χρονικό διάστημα";

2. ποιές πρωτοβουλίες σκοπεύει να αναλάβει ώστε να αποφευχθεί κάθε αυθαιρεσία κατά την άσκηση των διακριτικών εξουσιών της Εισαγγελίας κατά την ποινική διαδικασία, οι οποίες οδηγούν σε απαράδεκτες παραβιάσεις των θεμελιωδών ανθρωπίνων δικαιωμάτων.

Απάντηση του κ. van den Broek εξ ονόματος της Επιτροπής

(14 Σεπτεμβρίου 1998)

Η Επιτροπή επιδεικνύει ιδιαίτερη προσήλωση στον σεβασμό των δικαιωμάτων του ανθρώπου οπουδήποτε στον κόσμο. Εντούτοις, οι συνθήκες δεν παρέχουν στην Ένωση γενική αρμοδιότητα για τη διασφάλιση του σεβασμού των θεμελιωδών δικαιωμάτων. Η Ένωση διαθέτει αρμοδιότητα σε αυτόν τον τομέα μόνον όσον αφορά την εφαρμογή του κοινοτικού δικαίου, το οποίο βασίζεται στον σεβασμό των θεμελιωδών δικαιωμάτων.

Όσον αφορά τα γεγονότα, στα οποία αναφέρεται το Αξιότιμο Μέλος του Κοινοβουλίου, η Επιτροπή οφείλει να υπενθυμίσει ότι ο σεβασμός των δικαιωμάτων του ανθρώπου και των θεμελιωδών ελευθεριών διασφαλίζεται σε μεγάλο βαθμό στα κράτη μέλη τόσο στο εσωτερικό τους, μέσω των εσωτερικών δυνατοτήτων προσφυγής, όσο και στο εξωτερικό τους, μέσω των μηχανισμών που έχουν θεσπιστεί με τη σύμβαση για τη διαφύλαξη των δικαιωμάτων του ανθρώπου και των θεμελιωδών ελευθεριών του Συμβουλίου της Ευρώπης.
ΓΡΑΠΤΗ ΕΡΩΤΗΣΗ E-2112/98

υποβολή: Graham Watson (ELDR) προς την Επιτροπή

(10 Ιουλίου 1998)

Θέμα: Ανατολικό Τιμόρ

Μετά την απάντηση στη γραπτή ερώτηση (Ε-1050/98)(1), μπορεί η Επιτροπή να περιγράψει τις υπό εξέταση προτάσεις σχετικά με την ανθρωπιστική και αναπτυξιακή βοήθεια προς το Ανατολικό Τιμόρ;

Απάντηση του κυρίουMarín εξ ονόματος της Επιτροπής

(3 Σεπτεμβρίου 1998)

Οι τομείς υγείας και εκπαίδευσης αντιμετωπίζονται ως πιθανοί τομείς παρέμβασης. Όμως, η Επιτροπή δεν είναι σε θέση να δώσει λεπτομέρειες για τις προτάσεις, δεδομένου ότι δεν υπόκεινται σε διαπραγματεύσεις με τις ενδιαφερόμενες οργανώσεις.

Η Επιτροπή εξετέλεσε μια αποστολή αξιολόγησης το Μάϊο του 1998. Έχουν προσδιορισθεί οι κύριοι τομείς παρέμβασης όπως η υγεία, η διατροφή και η παροχή ύδατος.

(1) ΕΕ C 323 της 21.10.1998, σελ. 110.
ΓΡΑΠΤΗ ΕΡΩΤΗΣΗ E-2265/98

υποβολή: Miguel Arias Cañete (PPE) προς την Επιτροπή

(22 Ιουλίου 1998)

Θέμα: ΕΓΤΠΕ - Τμήμα Εγγυήσεων στη Φινλανδία, 1995

Μπορεί η Επιτροπή να αναφέρει ποιό είναι το συνολικό ποσό που έλαβε η Φινλανδία, το 1995, από το ΕΓΤΠΕ - Τμήμα Εγγυήσεων,:

- διευκρινίζοντας και την κατανομή κατά κεφάλαια (ποώδεις καλλιέργειες, ζάχαρη, μεταξωτά υφάσματα και μεταξοσκώληκες, άλλοι τομείς ή φυτικά προϊόντα, αμπελοοινικός τομέας, καπνός, γάλα και γαλακτοκομικά προϊόντα, βόειο, πρόβειο, αίγειο και χοιρινό κρέας, αυγά και πουλερικά, λοιπά μέτρα ζωικής παραγωγής, επιστροφές για επεξεργασμένα γεωργικά προϊόντα, επιστροφές για επισιτιστική βοήθεια της ΕΕ, διανομή γεωργικών προϊόντων σε αναξιοπαθούντες, συνοδευτικά μέτρα, μέτρα ανάπτυξης της υπαίθρου εν σχέσει προς τη λειτουργία των αγορών, άλλα μέτρα, εισοδηματικές ενισχύσεις και Ευρωπαϊκό Ταμείο εγγυήσεων Αλιείας);

- και την κατανομή κατά τρόπους (επιστροφές κατά την εξαγωγή, ενισχύσεις για την ανιστάθμιση των τιμών, ενισχύσεις με βάση την έκταση των καλλιεργειών, ενισχύσεις με βάση τον αριθμό των ζώων, επιδοτήσεις προσανατολισμού, ενισχύσεις προς την ιδιωτική αποθήκευση, απόσυρση και συναφείς ενέργειες, αντισταθμιστικά ποσά, συνοδευτικά μέτρα της μεταρρύθμισης της ΚΑΠ, και δαπάνες δημόσιας αποθήκευσης);

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-2251/98, E-2252/98, E-2253/98, E-2254/98,E-2255/98, E-2256/98, E-2257/98, E-2258/98, E-2259/98, E-2260/98, E-2261/98, E-2262/98,E-2263/98, E-2264/98 και E-2265/98

(1 Σεπτεμβρίου 1998)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1538/98

υποβολή: Phillip Whitehead (PSE) προς την Επιτροπή

(18 Μαΐου 1998)

Θέμα: Διατροφή

Πότε πρόκειται να υποβάλει η Επιτροπή την αναθεώρηση της οδηγίας για τη σήμανση των συστατικών των προϊόντων διατροφής;

Τι έρευνες έχει πραγματοποιήσει η Επιτροπή προκειμένου να καθορίσει τον πιο λογικό τρόπο με τον οποίον θα δώσει στους καταναλωτές μια ολοκληρωμένη σήμανση των συστατικών των προϊόντων διατροφής;

Προτίθεται η Επιτροπή να καταστήσει υποχρεωτική τη σήμανση των συστατικών στα προϊόντα διατροφής; Έχει προβλέψει την καθιέρωση ελέγχων όσον αφορά τις ενδείξεις σε επίπεδο συστατικών των τροφίμων;

Απάντηση του κ. Bangemann εξ ονόματος της Επιτροπής

(23 Ιουνίου 1998)

Η Επιτροπή εξετάζει τα νομικά μέτρα που χρειάζεται να ληφθούν τα προσεχή έτη, όσον αφορά την περί τροφίμων νομοθεσία. Μετά την εν λόγω εξέταση, η Επιτροπή θα καθορίσει τις προτεραιότητες των ληπτέων μέτρων.

Η Επιτροπή εξετάζει, με τα ενδιαφερόμενα μέρη, και συζητεί, σε διεθνές επίπεδο, στο πλαίσιο του Codex Alimentarius, τους βέλτιστους τρόπους ενημέρωσης των καταναλωτών για τα διατροφικά χαρακτηριστικά των τροφίμων.

Η Επιτροπή θα αποφασίσει για το κατά πόσον θα προτείνει την υποχρεωτική διατροφική επισήμανση, αυτή καθαυτή, όταν ολοκληρωθούν οι προαναφερθείσες προπαρασκευαστικές εργασίες.

Η Επιτροπή προσανατολίζεται στην δημιουργία ενός νομικού πλαισίου για τα χαρακτηριστικά όσον αφορά την υγεία και τη διατροφή, στο πλαίσιο αναθεώρησης της οδηγίας 79/112/ΕΟΚ του Συμβουλίου της 18ης Δεκεμβρίου 1978 περί συγκλίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους(1).

(1) ΕΕ L 33 της 8.2.1979.
ΓΡΑΠΤΗ ΕΡΩΤΗΣΗ E-1745/98

υποβολή: Esko Seppänen (GUE/NGL) προς την Επιτροπή

(5 Ιουνίου 1998)

Θέμα: Μείωση ποσού το οποίο έπρεπε να επιστρέψει στην ΕΕ η Γερμανία

Βάσει της Ειδικής Έκθεσης του Ελεγκτικού Συνεδρίου, η Επιτροπή έχει καλέσει τις γερμανικές αρχές να επιστρέψουν στην ΕΕ το ποσό των 11 εκατ. Ecu που είχε καταβληθεί αδικαιολόγητα στη χώρα υπό μορφήν γεωργικών ενισχύσεων για την αντιμετώπιση της λεύκωσης, για την πραγματοποίηση εξαγωγών και για τον τερματισμό της παραγωγής γάλακτος. Το εν λόγω ποσό μειώθηκε αργότερα σε 6.941.736 μάρκα Γερμανίας. Πού στηρίζεται η απόφαση της Επιτροπής περί μείωσης του ποσού που όφειλε να επιστρέψει η Γερμανία στην Κοινότητα;

Απάντηση του κ. Fischler εξ ονόματος της Επιτροπής

(8 Ιουλίου 1998)

Η μείωση των 11 εκατ. ECU είχε υπολογιστεί με βάση μια κατ' αποκοπή μείωση 25,5 % των δαπανών που είχαν δηλωθεί για κάθε ομοσπονδιακό κρατίδιο για τις σφαγές οι οποίες πραγματοποιήθηκαν εκτός περιόδου και μια δεύτερη μείωση 10 % για το σύνολο των υπολοίπων δαπανών λόγω των σοβαρών ανεπαρκειών που διαπιστώθηκαν κατά τον έλεγχο.

Δεδομένου ότι η Γερμανία μπόρεσε να αποδείξει ότι στα κρατίδια του Βραδεμβούργου και του Sachsen-Anhalt, δεν πραγματοποιήθηκαν σφαγές εκτός προθεσμίας, η διόρθωση του 25,5 % επί των δαπανών των δύο εν λόγω κρατιδίων ακυρώθηκε. Οι οριστικές διορθώσεις ανήλθαν σε 12,8 εκατ. DEM για τις σφαγές εκτός προθεσμίας και σε 5,5 εκατ. DEM για τους ελέγχους, δηλαδή 9,6 εκατ. ECU περίπου αντί των 11 που είχαν προβλεφθεί αρχικά. Η συνολική δαπάνη η οποία αναγνωρίστηκε για τις σφαγές ανήλθε σε 49,5 εκατ. DEM αντί των 67,8 που είχε δηλώσει η Γερμανία.

Λαμβανομένων υπόψη των ποσών τα οποία είχαν ήδη καταβληθεί (66,1 εκατ. DEM) και του γεγονότος ότι η Επιτροπή δεν είχε ακόμη αναλάβει τις δαπάνες σχετικά με τις ορολογικές δοκιμές (9,7 εκατ. DEM) το καθαρό ποσό το οποίο ανακτήθηκε ανήλθε σε 6,9 εκατ. DEM.

Συνοπτικά, η κατάσταση είναι η εξής:

>ΘΕΣΗ ΠΙΝΑΚΑ>